Matovič, Igor, podpredseda vlády a minister financií SR (2022-02-25):
Ďakujem veľmi pekne. Pán predseda, kolegovia, kolegyne, dovoľte mi vám vopred poďakovať za podporu tohto návrhu zákona a najmä za zmeny, ktoré prešli zatiaľ výborom a podľa mojich informácií prešli jednohlasne aj s podporou opozície, a to sú zmeny, ktoré sfunkčnia výrazným spôsobom inštitút dočasného alebo udelenia dočasného útočiska. Po tých zmenách, ktoré ja som ich vlastne dnes predstavil ráno alebo včera večer niektorým kolegom na koaličnom stretnutí, dnes na koaličnej rade, nakoniec teda som získal podporu v rámci koalície, aby sme sa touto cestou vydali, po tých zmenách bude možné, aby ľudia, ktorí utekajú z Ukrajiny, priamo na hraniciach získali štatút alebo teda to dočasné útočisko, bolo im poskytnuté dočasné útočisko alebo, inak povedané, tzv. tolerovaný pobyt, čo zároveň podľa zákona o službách zamestnanosti znamená, že môžu pracovať na území Slovenskej republiky bez pracovného povolenia. Je to veľmi významný posun vpred voči tomu návrhu vlastne, ktorý aj ten základný dnes máte pred sebou, lebo tam by títo ľudia najprv museli ísť do tých záchytných táborov, napríklad teda do Humenného, a tam čakať niekde plus-mínus dvadsať až tridsať dní, kým by nakoniec tú finálnu odpoveď dostali. Sú to dielčie, menšie zmeny, ktoré napríklad robia, áno, preverovanie týchto ľudí posúvajú z ex ante, čiže predtým, ako majú udelený ten štatút, na ex post. Čiže najprv majú udelený ten štatút a následne, ak by naše bezpečnostné služby identifikovali niekoho problematického, tak potom sa s tým vysporiadame, ale nesnažíme sa v podstate len kvôli tomu, že podozrievame všetkých, odsúvať udelenie tohto štatútu. Zároveň veľmi významná zmena, ktorá zatiaľ teda prešla cez výbor a pevne verím, že ju, že prejde aj cez toto plénum, je inštitút, ktorý sa zavádza v § 36a, a to je príspevok za ubytovanie odídenca. Ak sa pýtate, čo je odídenec, tak to je podľa zákona vlastne človek, ktorému je udelené dočasné útočisko, tak on sa podľa zákona nazýva odídenec. A tá idea je taká, aby vláda mohla rozhodnúť o poskytovaní príspevku za ubytovanie odídenca prostredníctvom obce, v ktorej územnom obvode sa poskytuje odídencovi ubytovanie. Inak povedané, ak tieto zmeny prejdú a následne bude prijaté nariadenie vlády, tak priamo na hranici po pasovej colnej kontrole sa týchto ľudí môžme opýtať, že či plánujú na Slovensku zostať, či vedia, kam vlastne v rámci Európy idú, lebo oni prechodom schengenskej hranice vlastne sa môžu v rámci celého schengenského priestoru pohybovať, a v prípade, ak povedia to, čo dnes napríklad ľudia hovoria, že na hraniciach, hovoria, že väčšina tých ľudí hovorí, že nevedia kam, len jednoducho chceli odísť z Ukrajiny, tak v takomto prípade im ponúkneme priamo v hotspote zriadenom na hranici vybavenie de facto na počkanie toho štatútu dočasného útočiska, čiže ten tolerovaný pobyt a de facto získanie toho pracovného povolenia, hoci to je opačne, že keď získajú tento tolerovaný pobyt, nepotrebujú pracovné povolenie. Čiže priamo v podstate po prechode hraníc možno s odhadom do jednej hodiny títo ľudia môžu mať v ruke papier, ktorý ich oprávňuje byť na území Slovenskej republiky aj dlhšie ako tých 90 dní, ktoré môžu byť dnes, a zároveň na základe toho papieru sa môžu zamestnať kdekoľvek na Slovensku. Zároveň týmto ľuďom, môžem povedať, že kamkoľvek na Slovensku, kde sa ubytujú, ak vláda prijme to nariadenie, tak kdekoľvek, kde sa ubytujú, či to bude v súkromí, u súkromných osôb, či to bude v penzióne, v hoteli, vo vládnom zariadení, jednoducho kdekoľvek, každá táto osoba – či teda fyzická, alebo právnická – získa nárok na príspevok za ubytovanie odídenca. Áno, registrujeme, že sú zrejme tisíce, možno aj desiatky tisíc ľudí, ktorí na Slovensku sú ochotní poskytnúť takéto ubytovanie, ale na druhej strane možno tá eufória postupne by mohla opadávať a nakoniec by mohol vzniknúť nejaký problém. Takže chcel by som predložiť návrh na vládu toho nariadenia v tom duchu, aby naozaj ten príspevok na ubytovanie odídenca bol v takej výške, aby plus-mínus bol konkurencieschopný, ak by sa ten človek normálne na trhu ubytoval, alebo teda príspevok za podnájom v izbe alebo príspevok za nájom pre celú rodinu a podobne. Chceme takýmto spôsobom pomôcť, samozrejme, tým ľuďom, ktorí z Ukrajiny utekajú, tým ľuďom, ktorí pomáhajú týmto, ktorí z Ukrajiny utekajú, lebo vlastne u nich, pre nich bude určený ten príspevok, nie, nie priamo pre odídencov, ale pre tých ľudí, ktorí ich ubytujú. Chceme takto pomôcť aj samosprávam, ktoré dnes povedali, že sú ochotné poskytnúť svoje priestory na ubytovanie týchto ľudí, ale vlastne nevedia, že kto im pokryje náklady. Čiže toto by bola cesta, ako aj by sme vyriešili príspevok pre samosprávy, ktoré by ubytovávali týchto ľudí. Čiže tento návrh alebo tieto zmeny majú po prvé výrazný humanitárny rozmer a po druhé, je to, si myslím, doslova otázka života a smrti, to som asi prehnal života a smrti, ale doslova aj ekonomicky výrazný zmysel pre Slovensko vzhľadom na to, že čaká nás veľká demografická kríza v budúcnosti a ak nevyužijeme túto síce smutnú príležitosť a všetci z nás by sme boli, nepochybujem, najradšej, ak by títo ľudia neutekali z Ukrajiny, ale ak ju nevyužijeme, tak možno za pár rokov budeme banovať, lebo na Slovensku nebudú ľudia, ktorí by robili na naše dôchodky, keďže tých detí sa za posledné roky rodilo veľmi málo. V prípade, ak ľudia z Ukrajiny definitívne budú mať, hoci dúfam, že sa to tak nestane, ale ak by definitívne im niekto ich vlasť ukradol, predpokladám, že budú milióny ľudí, ktorí by v krajine, ktorú by ovládol diktátor, ktorý im ju ukradol, nechceli žiť, tak v takom prípade títo ľudia by aj následne aj dlhodobo u nás na Slovensku mohli zostať. Za posledné dva roky Poľsko svojou ústretovou politikou voči príchodu Ukrajincov na svoje územie získalo dva milióny nových obyvateľov, z toho približne 1,5 milióna skončilo na pracovnom trhu a, čuduj sa svete, ten príchod 1,5 milióna nových obyvateľov, čo je približne jedna desatina pracovnej sily, nezvýšila nezamestnanosť. Príchod týchto ľudí, paradoxne, nezamestnanosť znížil a výrazne to pomohlo ekonomike. Takže verím, aj pre tých ľudí, ktorí ten humanitárny rozmer akosi necítia v tomto prípade, že zoberú do úvahy to, že prísun týchto ľudí na Slovensko a vytvorenie ich, im dôstojných podmienok na Slovensku môže nám všetkým výrazným spôsobom pomôcť, či už teda možno obsadením tých voľných pracovných miest, ktoré na Slovensku máme, či teda pomocou ekonomike alebo do budúcna aj tým, že by sme si pomohli riešiť demografickú krízu. Považujem tieto rozhodnutia alebo sfunkčnenia, až by som povedal, že až zdokonalenie princípu udeľovania dočasného útočiska, že ho vieme de facto na hranici na počkanie udeliť týmto ľuďom v núdzi, za veľmi významný krok na to, aby sme ukázali, že Slovensko má otvorenú náruč voči ľuďom v núdzi. Považujeme ich za kultúrne príbuzných asi všetci. Sú to Slovania. Keď poznáte a verím tomu, že ste sa stretli s mnohými ľuďmi z Ukrajiny, v priebehu pár mesiacov sa dokážu naučiť po slovensky a myslím si, že túto príležitosť by sme mali využiť a zároveň týmto ľuďom pomôcť. Takže som hrdý na to, aj na ľudí v koalícii, ktorí dnes súhlasili s týmto postupom, aj ďakujem ľuďom na výbore aj z opozície, ktorí dokázali tento prístup podporiť, a pevne verím, že nakoniec aj samotný návrh zákona schválite a urobíme veľmi veľký krok v ústrety ľuďom v núdzi a urobíme veľmi veľký krok pre budúcnosť Slovenska. Ďakujem veľmi pekne.